Diari Oficial de la Generalitat Valenciana


Sumari del DOGV 4064, del 14-08-2001 (2001/7923)

ORDRE de 27 de juliol de 2001, de la Conselleria de Cultura i Educació, per la qual es convoquen els XX Jocs Esportius de la Comunitat Valenciana per a xiquets i jóvens en edat escolar i s'aproven les bases per les quals es regiran.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4064

Data del DOGV
:   14-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/7923


Data del document
:   27-07-2001

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * espectacle esportiu
    * jove
    * xiquet
    * esport

ORDRE de 27 de juliol de 2001, de la Conselleria de Cultura i Educació, per la qual es convoquen els XX Jocs Esportius de la Comunitat Valenciana per a xiquets i jóvens en edat escolar i s'aproven les bases per les quals es regiran. [2001/7923]
  
D'acord amb el que disposa l'Estatut d'Autonomia de la Comunitat Valenciana, en l'article 31.28, l'esport és competència exclusiva de la Generalitat Valenciana.
  
La Llei 4/1993 de la Generalitat Valenciana, de l'Esport a la Comunitat Valenciana, establix com un dels principis rectors que han de presidir l'actuació de les administracions públiques garantir la pràctica esportiva com a factor que millora la salut, augmenta la qualitat de vida i el benestar social, i contribuïx a la formació i desenrotllament integral de la persona (art. 2.c). A més, la dita norma atribuïx a l'administració esportiva i educativa de la Generalitat l'obligació de vetlar perquè l'ensenyança física i esportiva en els centres escolars es convertisca en una autèntica educació física i esportiva encaminada a l'educació integral de la persona, i correspon a l'administració de la Generalitat Valenciana atorgar el suport a les activitats esportives d'àmbit escolar.
  
Així mateix, entre les línies generals d'actuació de la Generalitat Valenciana que s'establixen en l'article 3 de la Llei 4/1993, està «la coordinació d'actuacions administratives en matèria d'esport, turisme i oci de cara a un major desenrotllament d'estos a la Comunitat Valenciana».
  
Els Jocs Esportius de la Comunitat Valenciana proposen una adaptació del fenomen competitiu i servixen com a complement a l'activitat esportiva que desenrotllen els jóvens en edat escolar a través de les diferents entitats, en què s'inclouen els valors formatius i constructors de la personalitat que han de considerar-se en estes edats.
  
Així mateix, han de comprendre encontres esportius que faciliten la pràctica esportiva dels discapacitats físics, psíquics i sensorials, adaptant l'activitat quan siga convenient.
  
En l'organització dels Jocs Esportius de la Comunitat Valenciana col·laboraran diputacions provincials, ajuntaments i federacions esportives dins dels seus respectius àmbits d'actuació i competències.
  
Per tot això, a proposta de la Direcció General de l'Esport, en ús de les facultats que em conferix l'article 35 de la Llei 5/1983, de 30 de desembre, del Govern Valencià,
  
ORDENE
  
Apartat únic
  
Convocar els XX Jocs Esportius de la Comunitat Valenciana i aprovar les bases que els regiran, que figuren en l'annex de la present orde.
  
DISPOSICIONS FINALS
  
Primera
  
S'autoritza el director general de l'Esport a executar la present orde, així com a modificar les bases que se citen en l'annex adjunt, quan les circumstàncies així ho aconsellen per a l'adequat desenrotllament i organització de l'activitat.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107,116, i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 27 de juliol de 2001
  
El conseller de Cultura i Educació,
  
MANUEL TARANCÓN FANDOS
  
ANNEX
  
Bases generals
  
1. Participants
  
Els Jocs Esportius de la Comunitat Valenciana es planifiquen per a xiquets i jóvens en les seues primeres etapes d'aprenentatge i pràctica esportiva, nascuts des del 31 de desembre de 1983 fins a l'1 de gener de 1995.
  
Per a poder participar serà necessari formalitzar la inscripció a través d'un centre educatiu, club esportiu o qualsevol entitat pública o privada legalment constituïda, segons categories expressades en la base 3 i d'acord amb les bases de competició de l'esport que es tracte. Per a la participació en la competició d'àmbit provincial i autonòmic, els ajuntaments es responsabilitzaran, quant al compliment d'estes bases, dels equips per ells designats i que procedisquen del seu àmbit d'actuació.
  
Així mateix, en el cas de participants amb discapacitats físiques, psíquiques i sensorials, es programaran jornades esportives adaptades a les característiques dels esportistes, instal·lacions i material, segons una planificació realitzada conjuntament amb les entitats i les federacions d'Esports Adaptats i esports per a persones amb discapacitat psíquica de la Comunitat Valenciana.
  
2. Organització
  
Per a l'organització i control dels XX Jocs Esportius de la Comunitat Valenciana que es desenrotllaran des de setembre del 2001 fins a juny del 2002, es constituiran les següents comissions:
  
2.1 La Comissió Autonòmica, integrada per les següents institucions o òrgans: la Direcció General de l'Esport, les diputacions provincials d'Alacant, Castelló i València, la Federació Valenciana de Municipis i Províncies, les direccions territorials de Cultura i Educació d'Alacant, Castelló i València, els ajuntaments d'Alacant, Castelló i València i tres federacions esportives designades pel director general de l'Esport. Actuarà com a secretari de la Comissió el cap de la Secció d'Extensió Esportiva de la Direcció General de l'Esport.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que els impedisca assistir a les reunions que es convoquen.
  
La Comissió Autonòmica estarà presidida pel titular de la Direcció General de l'Esport i tindrà la seua seu on la tinga aquell òrgan.
  
2.2 Comissions tècniques.
  
2.2.1 Comissió Tècnica Autonòmica, integrada per representants de cada una de les institucions que conformen la Comissió Autonòmica, i que serà l'encarregada del desenrotllament de l'activitat en el seu àmbit de competència.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que els impedisca assistir a les reunions que es convoquen.
  
La Comissió Tècnica Autonòmica tindrà la seua seu en la Direcció General de l'Esport.
  
2.2.2 Comissions tècniques provincials a Alacant, Castelló i València, integrades per representants de la Direcció Territorial de Cultura i Educació i representants de les federacions esportives implicades en els Jocs Esportius de la Comunitat Valenciana. Actuaran com a presidents un funcionari de la Secció d'Esports, que serà designat pel director territorial de Cultura i Educació respectiu.
  
Cada una de les institucions o òrgans que componen la Comissió designaran la persona que els represente, així com un substitut per als casos d'absència, malaltia o qualsevol altra causa justificada que els impedisca assistir a les reunions que es convoquen.
  
Les comissions tècniques provincials tindran la seua seu en la Secció d'Esports de cada direcció territorial de Cultura i Educació d'Alacant, Castelló i València.
  
2.3 Les comissions autonòmiques i les comissions tècniques s'ajustaran en el seu funcionament al que disposa la llei 30/1992 de Règim Jurídic de les Administracions Públiques i del Procediment Administratiu Comú.
  
3. Categories
  
3.1 Les categories seran les següents:
  
Categories Nascuts en anys
  
Prebenjamí masculina femenina i mixta 1994/1995
  
Benjamí masculina femenina i mixta 1992/1993
  
Aleví masculina femenina i mixta 1990/1991
  
Infantil masculina i femenina 1988/1989
  
Cadet masculina i femenina 1986/1987
  
Juvenil masculina i femenina 1983/1984/1985
  
3.2 Prebenjamí. En esta categoria es disputarà únicament la modalitat «multiesport», d'acord amb el punt 6.1.1 de les presents bases.
  
3.3 Benjamí. Es programarà únicament competició municipal.
  
3.4 Aleví. Es programarà competició municipal i provincial. En la competició provincial la categoria aleví serà exclusivament masculina i femenina, i els equips mixtos classificats s'integraran en la competició masculina.
  
En estes tres categories (prebenjamí, benjamí i aleví), es podran programar encontres esportius fins a l'àmbit provincial en la modalitat de multiesport.
  
3.5 Infantil i cadet. Es programarà en un àmbit de competició municipal, provincial i autonòmic, sempre que es complisquen els mínims establits.
  
3.6 Juvenil. Es programarà una competició municipal exclusivament per a esportistes que no tinguen en la mateixa temporada llicència federada en el mateix esport, i formen part de l'equip del centre escolar en què estan matriculats.
  
3.7 Excepcionalment i donades les especials característiques d'alguns esports, les categories podran variar quant a sexes i any de naixement, cosa que haurà de reflectir-se en les bases de competició específiques de cada esport.
  
3.8 En esportistes amb discapacitats, les categories s'adaptaran a estes.
  
4. Nivell de competició
  
4.1 Nivell únic. La competició s'estructura dins d'un nivell únic de competició per a totes les modalitats esportives, excepte per als esports de basquetbol, handbol i voleibol en categoria infantil i cadet, en els quals, al formalitzar la inscripció, es pot optar entre participar en el nivell de promoció o en el nivell d'iniciació al rendiment.
  
4.1.1 Nivell de promoció: dirigit a entitats que pretenguen una activitat esportiva amb un objectiu més participatiu, formatiu i promocional. Esta activitat serà preferentment d'àmbit provincial. Excepcionalment, en determinades modalitats esportives, després d'haver sigut estudiat per la Comissió Tècnica Autonòmica, l'activitat esportiva podria tindre un àmbit autonòmic.
  
4.1.2 Nivell d'iniciació al rendiment. Amb un objectiu més competitiu que el de promoció, més adaptat pel seu nivell i organització a clubs, associacions esportives i centres educatius que, pel seu nivell i estructura organitzativa, així ho aconsellen.
  
L'adscripció a este nivell estarà condicionada a criteris tècnics establits entre les federacions esportives implicades i la Direcció General de l'Esport
  
D'este nivell s'obtindran els representants per a les fases nacionals de categoria cadet i infantil segons el que inclouen les presents bases i la normativa que dicte l'organisme que els convoque.
  
4.2 Excepcionalment, i a l'efecte de designar el representant en el Campionat d'Espanya Escolar, quan la inscripció en la categoria infantil per centres escolars en Iniciació al Rendiment siga considerada insuficient per la Comissió Tècnica Autonòmica, es podran disputar eliminatòries amb els finalistes del nivell de promoció.
  
En la modalitat de futbol i de comú acord amb la Federació, s'establirà un sistema de competició regulat en les bases de competició corresponents, de les quals s'obtindran els equips participants en la fase final autonòmica que, al seu torn, serà classificatòria per als Campionats d'Espanya de la Joventut.
  
En futbol sala, i atés que la Federació de Futbol de la Comunitat Valenciana organitza una competició de rendiment, la competició en els Jocs Esportius de la Comunitat Valenciana tindrà el nivell de promoció, i podrà arribar a l'àmbit autonòmic que, al seu torn, en el cas de centres escolars, serà classificatori per al Campionat d'Espanya Escolar.
  
4.3 En el cas de discapacitats físics, psíquics i sensorials, els esports, les categories, els nivells i les fases de competició i el calendari es determinaran en funció de les inscripcions que es realitzen, així com les necessitats dels practicants.
  
4.4 Les bases específiques de competició de cada una de les modalitats esportives s'establiran per la Comissió Tècnica Autonòmica de comú acord amb la federació esportiva corresponent. Estes bases estaran a disposició dels interessats en les direccions territorials d'Alacant, Castelló i València.
  
4.5 Un esportista no podrà participar en més d'una competició dels Jocs Esportius de la Comunitat Valenciana en el mateix dia.
  
5. Àmbit de la competició
  
Els XX Jocs Esportius de la Comunitat Valenciana s'estructuren en els següents àmbits de competició.
  
5.1 Àmbit municipal i intermunicipal.
  
5.1.1 Competicions i encontres municipals: organitzades pels corresponents ajuntaments per a les categories prebenjamí, benjamí, aleví, infantil, cadet i juvenil. Els ajuntaments decidiran les modalitats esportives i categories que organitzen segons la demanda esportiva.
  
Els ajuntaments informaran per escrit i d'acord amb la base 6 de les inscripcions que hagen realitzat, així com de les fases de competició organitzades, a la direcció territorial corresponent. S'entén com a fase municipal aquella que comporta una celebració d'encontres o competicions esportives periòdiques i de duració prolongada.
  
5.1.2 Competicions i encontres intermunicipals. Els ajuntaments, mancomunitats o qualsevol institució pública supramunicipal podran ser organitzadors de competicions que acullen participants de diversos municipis.
  
Els equips d'aquelles entitats que, a pesar que en la seua localitat s'organitza competició municipal, desitgen jugar des d'un principi en un altre àmbit de competició, perquè la competició municipal no s'ajusta a les seues necessitats competitives, podran sol·licitar-ho a través del seu ajuntament a la corresponent comissió tècnica provincial, que serà la que decidisca en última instància la conveniència de participar en l'àmbit de competició sol·licitat.
  
5.1.3 De les competicions municipals i intermunicipals classificaran per a la competició provincial segons el següent barem:
  
Nre. d'equips per esport i
  
categoria en competició municipal
  
o intermunicipal Inscripció màxima per a
  
 competició provincial
  
8-99 8
  
30-23 5
  
18 o més 3
  
Les institucions públiques organitzadores comunicaran quins són els equips classificats, i remetran un full de composició d'equips a la Secció d'Esports de la Direcció Territorial de Cultura i Educació corresponent, la qual marcarà el termini màxim de presentació d'estes.
  
5.1.4 En l'àmbit municipal o intermunicipal en les categories prebenjamí, benjamí i aleví, donades les característiques especials del desenrotllament evolutiu dels xiquets i xiquetes pertanyents a estes edats, els ajuntaments o les institucions públiques supramunicipals en el marc de les seues competències, podran introduir el multiesport com a modalitat esportiva adaptada, basada en la pràctica de diversos esports amb caràcter individual i col·lectiu, adequant les normes i les característiques de joc a les necessitats de les edats, amb l'objecte d'evitar una especialització esportiva precoç. La introducció de la dita modalitat pels ajuntaments o les institucions públiques supramunicipals no tindrà en cap cas caràcter normatiu per part de la Direcció General de l'Esport.
  
5.2 Àmbit provincial: serà organitzat per les comissions tècniques provincials. En funció de les distintes modalitats esportives i les inscripcions per categories que en elles es registren, s'estructura en:
  
5.2.1 Competicions provincials (per a aleví, infantil i cadet): organitzada directament per les comissions tècniques provincials, per a aquelles modalitats i categories que dins del seu àmbit hagen comptat amb suficient participació tant per als que no s'han integrat en competició municipal, com per als classificats en estes.
  
5.3 Àmbit autonòmic (per a infantil i cadet). Serà organitzat per la Comissió Tècnica Autonòmica, per als esportistes i equips classificats de les competicions provincials en funció del barem arreplegat en les bases de competició específiques de cada modalitat esportiva. En les modalitats de basquetbol, handbol i voleibol únicament podran participar en l'àmbit autonòmic aquells equips del nivell d'iniciació al rendiment, excepte el que inclou el punt 4.1.2.
  
La convocatòria de Campionats Autonòmics estarà condicionada que es registre suficient participació en la competició provincial amb un mínim de sis equips de la mateixa categoria i almenys en dos províncies.
  
En modalitats individuals haurà d'existir un mínim de cinquanta inscripcions pertanyents almenys a sis entitats diferents.
  
Es podran realitzar campionats autonòmics de modalitats esportives que no complisquen els requisits exposats en el paràgraf anterior, quan la Comissió Tècnica Autonòmica ho considere oportú pel seu interés social i de promoció esportiva.
  
5.4 Campionats d'Espanya. D'acord amb les classificacions autonòmiques, s'extrauran els representants en els campionats nacionals, sempre que complisquen els requisits de participació i documentació que exigisca l'entitat que els convoque.
  
6. Inscripcions i documentació
  
6.1 Inscripcions.
  
6.1.1 Per a poder participar l'entitat interessada haurà de formalitzar la inscripció, presentant la següent documentació,
  
- Fulls d'inscripció de l'entitat.
  
- Fulls de composició de l'equip, un per a cada esport, equip i categoria en què se sol·licite la inscripció. En els citats fulls serà obligatori especificar el número de DNI de cada un dels esportistes de les categories infantil, cadet i juvenil. En el cas de la resta de les categories (prebenjamí, benjamí, aleví) s'haurà d'especificar el DNI, o número de la Seguretat Social del pare/mare o tutor dels esportistes.
  
- Llicència dels Jocs Esportius de la Comunitat Valenciana, que serà proporcionada en els llocs d'inscripció que es determina en el punt 6.1.2.
  
- En la categoria prebenjamí, els ajuntaments que desitgen organitzar la modalitat de multiesport, hauran de presentar, abans de la inscripció, el projecte de l'activitat a realitzar en la Secció d'Esports de la direcció territorial de Cultura i Educació corresponent de la seua província.
  
- En el cas d'equips infantils que desitgen participar com a centre escolar, hauran de presentar, a partir de la fase següent a la municipal, certificat del secretari/ària del centre, amb el vistiplau del corresponent director/a, acreditant els esportistes com a alumnes del centre escolar, en la Secció d'Esports de la corresponent direcció territorial de Cultura i Educació. Esta opció elegida haurà de mantindre's fins a la finalització de la present edició dels Jocs.
  
- Els equips juvenils hauran de presentar certificat del director del centre acreditant els esportistes com a alumnes del centre escolar des de l'inici del curs.
  
- L'entitat que no presente la documentació prevista en este apartat no podrà participar en la present edició dels Jocs Esportius de la Comunitat Valenciana a partir de la Fase Municipal.
  
6.1.2 Esports col·lectius. Es podran formalitzar inscripcions en els terminis i llocs arreplegats en el següent quadro:
  
6.1.3 Esports individuals. En les modalitats esportives de caràcter individual les inscripcions es realitzaran, com a mínim, amb vint (20) dies d'antelació a la celebració de la competició. No obstant això, les entitats que desitgen rebre informació prèvia a la competició hauran de presentar, almenys, el fulls d'inscripció de l'entitat abans del 15 d'octubre del 2001. Les inscripcions hauran de realitzar-se en els ajuntaments dins del termini estipulat, els quals, al seu torn, les remetran a la Secció d'Esports de la corresponent direcció territorial de Cultura i Educació.
  
6.1.4 Cada ajuntament enviarà a la Secció d'Esports de la direcció territorial de Cultura i Educació de la seua província, almenys quinze (15) dies abans del començament de les activitats i amb data límit el 19 d'octubre del 2001, degudament diligenciada, la següent documentació:
  
- Còpia dels fulls d'inscripció que haja presentat cada una de les entitats de la localitat.
  
- Fulls de composició de cada un dels equips que les entitats locals hagen inscrit. Per cada equip s'enviaran dos còpies a la Secció d'Esports de la direcció territorial de Cultura i Educació corresponent.
  
- Calendari de la competició municipal, en el cas que s'organitzen.
  
- Relació dels esports i equips en què no es puga organitzar competició en categoria aleví, infantil i cadet i, si és procedent, els equips que a pesar de tindre competició municipal sol·liciten jugar en un altre àmbit de competició.
  
- D'estos quatre documents es quedarà una còpia l'ajuntament. Les entitats inscrites guardaran una còpia dels fulls d'inscripció i de cada un dels fulls de composició d'equip que presenten.
  
- Els ajuntaments que en la data indicada no remeten la documentació sol·licitada, s'entendrà que no participen en la present edició dels Jocs Esportius de la Comunitat Valenciana, raó per la qual la Generalitat Valenciana no assumirà cap responsabilitat econòmica i tècnica derivada d'organització de la fase municipal.
  
6.1.5 En la modalitat de futbol, amb caràcter general, la inscripció es realitzarà en la Federació de Futbol de la Comunitat Valenciana, d'acord amb la reglamentació d'esta. Excepcionalment, els equips que així ho desitgen, podran inscriure's en els corresponents ajuntaments que podran organitzar la corresponent fase municipal i finalitzar la competició en el citat àmbit.
  
6.2 Documentació.
  
6.2.1 En els encontres dels Jocs Esportius s'haurà de presentar la següent documentació:
  
- Fulls de composició d'equip.
  
- Llicència dels Jocs Esportius de la Comunitat Valenciana (tramitada d'acord amb el punt 6.2.2.).
  
6.2.2 Una vegada celebrades les competicions d'àmbit municipal i intermunicipal, els equips de les entitats classificats per a les següents fases, hauran de validar en les corresponents seccions d'esports de les direccions territorials de Cultura i Educació les llicències esportives presentant els originals del DNI o passaport individual. Un mateix esportista no podrà diligenciar llicències per més d'una entitat en la mateixa modalitat esportiva.
  
6.2.3 En les finals autonòmiques, la documentació obligatòria a presentar serà:
  
- Fulls de composició d'equip.
  
- Llicència dels Jocs Esportius de la Comunitat Valenciana (validada per la corresponent secció d'esports).
  
- Document nacional d'identitat o passaport individual (original).
  
- Certificat del secretari/ària del centre escolar amb el vistiplau del corresponent director/a, acreditant que els components de l'equip són alumnes del centre (en el cas que es participe com a equip infantil de centre escolar).
  
6.2.4 Esta documentació haurà de ser posada a disposició dels àrbitres, jutges, representants federatius i de la Conselleria de Cultura i Educació, sempre que siga requerida.
  
Excepcionalment, podran diligenciar llicència federada, a més de la llicència de Jocs Esportius, aquells esportistes que participen en competicions federades de categories superiors a les enunciades en la present normativa.
  
7. Composició dels equips
  
7.1 Composició numèrica dels equips: La Composició màxima dels equips serà:
  
(1) El nombre serà d'esportistes i, si es reduïra este nombre, no podrà ser substituït en cap cas per altres persones.
  
En les altres modalitats esportives, el nombre màxim de jugadors estarà especificat en les bases de competició.
  
En les bases citades s'especificarà, després de l'acord amb les federacions esportives corresponents i d'acord amb els reglaments respectius, els requisits per a establir les altes i baixes.
  
La participació d'estrangers en els Jocs Esportius de la Comunitat Valenciana, estarà regulada pels reglaments de les respectives federacions esportives.
  
8. Assistència sanitària i assegurances
  
8.1 La Conselleria de Sanitat prestarà atenció mèdica sanitària a través dels seus centres i institucions sanitàries, amb tots els dispositius existents en la xàrcia pública als esportistes, entrenadors, delegats i organitzadors que sofrisquen qualsevol lesió de caràcter esportiu durant la participació dels Jocs Esportius de la Comunitat Valenciana.
  
Per a poder ser beneficiari de les prestacions mencionades en el paràgraf anterior, s'haurà de formalitzar la corresponent inscripció en els Jocs Esportius de la Comunitat Valenciana convocats per la Conselleria de Cultura i Educació i disposar de la llicència esportiva dels dits Jocs, degudament diligenciada.
  
No obstant això, en aquells supòsits en què el participant-lesionat estiga federat, es liquidarà l'import de l'assistència a càrrec de la respectiva mútua esportiva.
  
8.2 La Mutualitat General Esportiva cobrirà l'assistència mèdica continuada, posterior a la prestada en primera instància per la Conselleria de Sanitat, derivada d'accident esportiu que puguen sofrir els esportistes, entrenadors, organitzadors i delegats participants en els XX Jocs Esportius de la Comunitat Valenciana, d'acord amb el Reial Decret 849/1993 de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competixen.
  
Exceptuant el futbol, que es regirà per la normativa que a tal fi dicte la seua federació esportiva.
  
9. Jornada, camps de joc i material de competició
  
En l'àmbit provincial i autonòmic, les jornades per a disputar els partits seran preferentment els dissabtes de 9 a 13 hores, i es podran disputar partits fora d'horari establit, sempre que hi haja acord per escrit d'estos dos equips i amb l'autorització de la comissió corresponent.
  
En les competicions provincials i autonòmiques, tots els equips d'esports d'associació que siguen designats per a jugar a casa seran els responsables d'aportar per a cada encontre el material necessari i la instal·lació adequada. Quan es designe un camp de joc neutral, cada equip aportarà un baló reglamentari per al desenrotllament d'este, així com el necessari per al calfament.
  
10. Reglament disciplinari
  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.
  
Es crearan els següents nivells i àmbits de comité de competició:
  
10.1 Amb caràcter general:
  
- En primera instància:
  
En competicions municipals, el comité de competició que estime oportú l'organisme disciplinari que determine cada ajuntament.
  
En competicions, provincials i d'àmbit autonòmic, el comité de competició de la federació corresponent, assistit per un responsable federatiu dels Jocs Esportius de la Comunitat Valenciana.
  
- En segona instància:
  
El Comité d'Apel·lació de la federació corresponent, assistit per un responsable federatiu dels Jocs Esportius de la Comunitat Valenciana.
  
- En tercera i última instància:
  
El Comité Valencià de Disciplina Esportiva, que esgota la via administrativa.
  
10.2 En les finals, per concentració:
  
Quan es tracte d'una final autonòmica per concentració i donada la necessitat de resoldre amb caràcter urgent en els breus terminis que implica este tipus de competició.
  
Per a resoldre en primera instància:
  
- Es constituirà el Comité de Competició Autonòmic integrat per 5 membres del comité organitzador de la final autonòmica.
  
- El termini d'interposició de recursos serà de dos hores des de la finalització del partit, perquè els interessats realitzen al·legacions i proposen les proves que estimen pertinents.
  
- El Comité de Competició Autonòmic resoldrà, transcorregudes 2 hores des de la interposició del recurs.
  
En segona instància:
  
- Es constituirà el Comité d'Apel·lació, integrat pel president del Comité Organitzador, que el presidirà, i per un representant de cada una de les federacions implicades en la concentració, i actuarà com a secretari un membre del Comité Organitzador.
  
- El termini per a la interposició de recursos davant del Comité d'Apel·lació serà de 2 hores a comptar des que es notifique la resolució del Comité de Competició. Presentat el recurs, el Comité donarà trasllat als interessats perquè en les 8 hores següents formulen les corresponents al·legacions, i el Comité resoldrà en les 2 hores següents.